આખરે એ યુવાન બીજા સૈનિકો સાથે પાછો આવ્યો. મુખ્ય દરવાજે બૂટનો અવાજ સંભળાયો. યહૂદી યુવાન સૈનિકોને કહી રહ્યો હતો, કે ભોંયતળિયે એણે તપાસ કરી લીધી હતી અને ઘરમાં કોઈ દેખાયું ન હતું; હા, ઉપરના માળે કમરાઓમાં કેટલાક લોકો છે ખરા! જો કે એસએસના સૈનિકો સાથેની એની વાતચીત એટલી તો શુષ્ક હતી, કે એ યુવાન જે જોખમ લઈ રહ્યો હતો એ સફળ થશે એવું શ્રીમતી ડ્રેસનરને ન લાગ્યું! લ્વોવ્સ્કા સ્ટ્રીટમાં અને ડેબ્રોવ્સ્કી સુધી તપાસ કરી લીધા પછી એ સૈનિકોમાં આ મકાનનું ભોંયતળીયું તપાસવાના હોશ નહીં રહ્યા હોય, અને તેઓ શ્રીમતી ડ્રેસનરને શોધી પણ નહીં શકે એવું માનીને એ યુવાન, પોતે જેને ઓળખતો પણ નહતો એવી એક સ્ત્રી માટે પોતાનું અસ્તિત્વ હોડમાં મૂકી રહ્યો હતો!